סטיג סינרגרן

סטיג גוסטף אויגן סינרגרן (בשוודית: Stig Gustaf Eugén Synnergren; 25 בפברואר 1915 - 29 באפריל 2004) היה גנרל שוודי אשר היה המפקד העליון (מקביל לרמטכ"ל) החמישי של צבא שוודיה.

ביוגרפיה
סינרגרן נולד בבודן ב-25 בפברואר 1915. ב-1936 הוא התקבל למכון המלכותי לטכנולוגיה בסטוקהולם. באותה שנה, הוא יצא לאולימפיאדת ברליןכחלק מנבחרת ההתעמלות השוודית. האולימפיאדה הייתה מפגן כוח של הרייך השלישי, שגרם לסינרגרן להזדעזע ולהחליט לשנות את מסלול חייו. הוא ויתר על מקומו במכון לטכנולוגיה, והתגייס לצבא שוודיה. הוא למד באקדמיה הצבאית המלכותית, ועם פרוץ מלחמת העולם השנייה ב-1939 סיים את לימודיו והועלה לדרגת לויטננט משנה.

סינרגרן הוצב ביחידת סקי על הגבול עם נורווגיה. במהלך הפלישה הגרמנית לנורווגיה, סינרגרן חדר מספר פעמים לנורווגיה לבדו, ואסף מידע משדה הקרב עבור המודיעין השוודי. לאחר שהגרמנים השלימו את כיבוש נורווגיה, סינרגרן סייע בקליטת המוני הפליטים הנורווגים שנמלטו לשוודיה. עם סיום המלחמה, הועלה סינרגרן לדרגת האופטמן, ונרשם ללימודים במכללת הסגל המלכותית. כמו כן, הוא למד במכללות צבאיות בנורווגיה, בריטניה וארצות הברית. ב-1953 הוא הפך בעצמו למורה במכללת הסגל. ב-1957 הוא הועלה לדרגת מאיור, וב-1958 מונה לראש מחלקת הטקטיקה. ב-1961 הוא הועלה לדרגת אוברסט-לויטננט והוצב ברגימנט המשמר של סוואה.

ב-1962 הוא מונה למפקד רגימנט וסטרנורלד. ב-1963 הוא קודם לדרגת גנרל מאיור. ב-1966 הוא מונה למפקד המחוז הצבאי ברגגלן. ב-1967 הוא הועלה לדרגת גנרל-לויטננט. ב-30 בספטמבר 1970 הוא מונה למפקד העליון (מקביל לרמטכ"ל). תקופת כהונתו התאפיינה בחיזוק משמעותי ובהגדלה של הכוחות המזוינים השוודיים. כמו כן, הוא קיצץ בתקציבי הצבא והצי לטובת חיל האוויר. הוא סיים את תפקידו ב-30 בספטמבר 1978.

לאחר סיום תפקידו, מונה סינרגרן לראש המטה הצבאי של הוד מלכותו וכיהן בתפקיד עד 1986. במקביל, הוא שימש כיו"ר איגוד התיירות השוודי ויו"ר איגוד הסקי השוודי. הוא נפטר בסטוקהולם ב-29 באפריל 2004.

קישורים חיצוניים

 סטיג סינרגרן באתר הלקסיקון הביוגרפי השוודי

גנרלים שוודים
המפקד העליון של הכוחות המזוינים של שוודיה
שוודים שנולדו ב-1915
שוודים שנפטרו ב-2004